Mintga secunda e mintga minuta quinta
Emprim provediment da para- e tetraplegichers en il CSP Nottwil

Da Dieter Michel

L'essenzial per ina reabilitaziun effizienta da para- e tetraplegichers è in emprim provediment spert, cumplessiv e professiunal. Il Center svizzer dals paraplegichers Nottwil posseda tut las premissas persuenter. La clinica acuta e speziala la pli gronda da quest gener en Europa dispona d'installaziuns modernas e d'in team d'experts bain organisà. Ella garantescha da tuttas uras la recepziun da pazients d'urgenza.

La reabilitaziun cumplessiva da para- e tetraplegichers, realisada sco ovra da pionier da dr. med. Guido A. Zäch, cumpiglia ina lunga chadaina da prestaziuns. In element fitg impurtant da quella è l'emprim agid al lieu da l'accident. Quel sto succeder en moda cumpetenta e professiunala. In agid incumpetent fa donn, tut tenor las circumstanzas per vita duranta. Il donn dal magugl dal dies vegn anc mender e las paralisas s'augmentan nunnecessariamain. Quai è fatal e capita anc memia savens. Igl è damai absolutamain impurtant ch'ins eviteschia in donn supplementar. Perquai duessan mo quels gidar che san per franc ch'els na fan nagin donn. Suenter avair segirà las funcziuns vitalas sco la respiraziun e la circulaziun sto la spina dorsala vegnir messa en stgaina e fixada. Sch'ins suspecta ina blessura dal spinal dal culiez cun tetraplegia, ston ins pusar il blessà sin ina matratscha a vacum ed al adattar in culier. Per posiziunar il pazient correctamain vegn duvrà la purtantina a pala. La purtantina a pala, la matratscha a vacum ed il culier ha oz mintga servetsch da salvament en ses equipament da standard.

Privels: observar era ils detagls
Quasi 90% dals paraplegichers gist blessads èn en plaina schientscha. “Jau na sent betg pli mias chommas e na las poss er betg pli mover.” “Jau hai rut il dies, las chommas n'han nagin sentiment.” “Mes mauns, mia detta e mia bratscha na fan betg pli quai che jau vi.” Talas decleraziuns dals pazients al lieu d'accident èn indizis clers per ina para- u tetraplegia. Alura vegn tschertgà da stabilisar la posiziun dal dies dal pazient. Sche quel è senza schientscha, vala per in laic: posiziun en costas. Sulettamain tar in agid professiunal vegn il blessà senza schientscha cun suspect d'ina paralisa laschà en dies, ins guarda da segirar las funcziuns vitalas e d'evitar in'aspiraziun en cas ch'il pazient vomitescha. Per posiziunar correctamain in blessà dovri almain quatter gidanters cun experientscha d'auzar il pazient tenor l'uschenumnada metoda da punt e da pala e la metoda dal culier.
Per impedir smatgadas sin la pel ston ins svidar tut ils satgs ed allontanar clavs etc. e per ch'i na dettia edems duess ins er prender davent ils rintgs da la detta. Alura ston ins posiziunar la persuna blessada precautamain e la transportar sin la via la pli directa en la clinica speziala per para- e tetraplegichers.

Transport: direct, segir e cun quità
La finamira è da transportar la persuna blessada il pli segir pussaivel, uschè spert sco pussaivel e sin via directa en ina clinica d'emprim provediment previsa per quest intent da l'Uniun svizra da las societads chirurgicas. Ils suandants ospitals èn abels tenor l'uniun da tractar ina spina dorsala gist blessada da tuttas uras ed en moda professiunala: tut ils ospitals universitars (Basilea, Berna, Genevra, Losanna, Turitg), ils ospitals chantunals (Aarau, Cuira, Lucerna, S. Gagl), il ospital regiunal Sion e la clinica speziala per para- e tetraplegichers, il Center svizzer dals paraplegichers Nottwil. En tut damai 11 clinicas. Sulettamain a Nottwil vegn segirà sut in tetg l'emprim provediment e la reabilitaziun da la persuna blessada.

Il pli adattà per il transport è il helicopter, damai il transport en l'aria. EI succeda spert e cun quità e l'agid medical è garantì. Sch'in transport cun helicopter n’è betg pussaivel, per exempel pervi da l'aura, ston ins transportar il pazient precautamain sin via. Era en quest cas directamain en ina “clinica d'uniun” e senza deturs sur ina clinica betg renconuschida per l'emprim provediment da para- e tetraplegichers. Deplorablamain vegnan fatgs anc oz en Svizra en media dus transports enfin che la persuna gist blessada arriva en il lieu definitiv per il tractament da la spina dorsala rutta. Uschia va a perder temp prezius, il tractament dal blessà è savens nunprofessiunal ed il donn dal magugl dal dies po vegnir mender.

Diagnostica: detagliada e precisa
Immediat suenter ch'il blessà arriva en la clinica speziala vegn fatg ina diagnostica sperta e professiunala. Per posiziunar il pazient endretg sin la maisa da radiografar dovri persunal experimentà e cun scolaziun speziala. Parallel cun l'emprima diagnostica clinic-neurologica d'orientaziun vegn fatg en general radiografias convenziunalas d'ina survista da l'entira spina dorsala. Minuziusamain vegn era tschertgà eventualas blessuras supplementaras. Ina giada che la dimensiun da la fractura è eruida, suonda ina examinaziun speziala cun il tomograf computerisà a spirala. La reconstrucziun traidimensiunala da la zona da fractura permetta a l'operatur d'eleger precisamain gia avant l'operaziun la tactica d'operar ed ils instruments per stabilisar. Sch'ins tschertga in donn en il magugl dal dies sez u en las parts lomas, vegn applitgà il MRI (Magnetic Resonance Imaging).
A Nottwil stattan a disposiziun in sistem serrà ed in avert. Tut questas examinaziuns e quests instruments tecnics autspezialisads èn necessaris per ina diagnosa sperta e precisa. 

Emprim provediment operativ
Entaifer ina limita da sis uras sto la spina dorsala blessada vegnir remessa en la dretga posiziun e stabilisada tras in'operaziun. Uschia vegn il magugl dal dies cumprimì distgargià ed ha ina schanza da sa revegnir. Oz vegnan applitgads sistems da fixaziun interna (p.ex. il “Fixateur interne” tenor prof. Walter Dick). Quels permettan ina stabilisaziun sur curtas parts cun l'avantatg che la spina dorsala resta movibla ed il pazient po vegnir mobilisà spert suenter l'operaziun. In tractament conservativ (betg operativ) da la spina dorsala è oz in'excepziun, ma en princip pussaivel. Tant pli spert, il pli tard dentant 8 uras suenter l'accident, ston ins cumenzar cun in tractament medicinal d'autas dosas da corticosteroids, per impedir in ulteriur donn dal magugl dal dies tras uschenumnadas radicalas libras, particlas fitg energeticas che sortan da las cellas da la gnerva blessadas. Steroids impedeschan medemamain in edem dal magugl dal dies, ina unfladira fitg temida che donnegescha supplementarmain il magugl dal dies.

Tractament medicinal intensiv
Suenter la sanaziun operativa da la spina dorsala suonda il tractament medicinal intensiv che segirescha - sco emprima prioritad -las funcziuns vitalas dal sistem cardiovascular e da la respiraziun; ma er il funcziunar da la scufla e da la beglia, sche las funcziuns dal muscul da serra èn paralisadas.
Fitg impurtant è er d'evitar cumplicaziuns specificas da la paralisa. Deplorablamain capiti bler memia savens che pazients che vegnan d'ina autra clinica han gia smatgadas massivas da la pel e da la musculatura che van per part fin sin ils oss. Quellas provocheschan gronds retards da la reabilitaziun che na fissan stads necessaris e chaschunan bleras dolurs a la persuna pertutgada e dapli custs per il purtader dals custs. 

Facit
Las experientschas rimnadas en l'interval da 10 onns en il Center svizzer dals paraplegichers Nottwil è la survista generala da l'emprim provediment da persunas cun para- u tetraplegia mainan a la suandanta conclusiun:

•	Memia paucas persunas gist blessadas cun para- e tetraplegia vegnan transportadas en Svizra directamain per in emprim provediment professiunal e spert en ina clinica speziala per para- e tetraplegichers u en ina clinica d'emprim provediment renconuschida. La finamira è cuntanschida pir cura che tut las persunas gist blessadas vegnan tractadas en moda professiunala e sperta.
•	Emprim agid al lieu d'accident astgan be quellas persunas far che han conuschientschas davart blessuras da la spina dorsala e na fan nagin donn tras lur agir.
•	Igl è da pretender in transport segir, spert e precaut, sche pussaivel cun helicopter, directamain davent dal lieu d'accident.
•	Plinavant vegn pretendì che tut ils para- e tetraplegichers gist blessads tras in accident en Svizra vegnian transportads dal lieu d'accident directamain en ina da las 11 clinicas d'emprim provediment inditgadas da l'Uniun svizra da las societads chirurgicas. En mintga cas èsi d'evitar deturs sur clinicas che n'èn ni sin fundament da lur persunal ni da lur capacitads diagnosticas ed apparaturas capavlas da garantir in tractament definitiv.
•	Igl è da respectar il giavisch dal pazient da decider en tge clinica ch'el vul vegnir transportà.